Чупа капетан
0001    Пије вино Чупа капетане 
0002    У планини више Варадина, 
0003    До себе је посадио Чупа 
0004    До колена аднаћа Танацка, 
0005    До Танацка Бељу барјактара, 
0006    А до Беље све катане редом, 
0007    Све катане младе милитарце. 
0008    Стиже књига Чупи капетану, 
0009    Књигу шиље принцип Јевђеније: 
0010    "Чедо моје, Чупо капетане, 
0011    "Ако с’, сине, и здраво и мирно, 
0012    "Ајде брже под малену Борчу." 
0013    Књигу гледи Чупа капетане, 
0014    А кад види што му књига каже, 
0015    Он уседе кулу од мегдана, 
0016    За се узе хиљаду катана, 
0017    А преда се тридест барјактара, 
0018    Нуза сваког води по пешака, 
0019    Па се вину преко поља равна. 
0020    На Сурдуку Дунав пребродио, 
0021    Кад се красне Влашке доватио, 
0022    Право иде под малену Борчу, 
0023    Под шаторе принцип-Јевђеније. 
0024    "Божја помоћ, принцип-Јевђеније!" - 
0025    "До Бог добро, моје чедо драго! 
0026    "Како, сине, јесте л’ здраво, мирно, 
0027    "Јесу л’ здрави Србљи витезови?" 
0028    А Чупа се насмијао беше: 
0029    "Светла круно, принцип-Јевђеније, 
0030    "Сви смо здраво, милом Богу вала, 
0031    "Већ ја дођо данас да вас питам, 
0032    "Ди ме шаљеш да ти чувам стражу?" 
0033    Ал’ беседи принцип Јевђенија: 
0034    "Чедо моје, Чупо капетане, 
0035    "Четири сам поставио страже, 
0036    "Четир’ страже на четири стране, 
0037    "Нема страже у ади Земунској. 
0038    "Ја сам чуо, моје чедо драго, 
0039    "Да се тебе врло боје Турци, 
0040    "И од тебе и од твога гласа. 
0041    "Иди, сине, те почувај стражу." 
0042    Кад је Чупа послушао речи, 
0043    Он уседе кулу од мегдана, 
0044    За се узе хиљаду катана, 
0045    А преда се тридест барјактара, 
0046    Нуза сваког води по пешака. 
0047    Без скеле је Саву пребродио, 
0048    И брез скеле и без весла танка, 
0049    Право оде у аду Земунску, 
0050    Чува стражу за недељу дана. 
0051    Кад с’ наврши баш недељу дана, 
0052    Књигу пише принцип Јевђенија: 
0053    "Чедо моје, Чупо капетане, 
0054    "Ако с’, сине, и здраво и мирно, 
0055    "Добави ми језик од Татара, 
0056    "Добар ћу ти комад леба дати, 
0057    "Чим ћеш, сине, до после живети." 
0058    Књигу гледа Чупа капетане, 
0059    Ону гледи, другу брже пише: 
0060    "Светла круно, принцип-Јевђеније, 
0061    "Ако ћеш ми дати Пожаревац, 
0062    "Добавићу језик од Татара, 
0063    "Баш везана под шатор донети." 
0064    Књигу гледи принцип Јевђеније, 
0065    Ону гледи, другу брже пише: 
0066    "Чедо моје, Чупо капетане, 
0067    "На част, сине, теби Пожаревац, 
0068    "Пожаревац твоја очевина." 
0069    Кад је Чупа књигу разгледао, 
0070    Он уседе кулу од мегдана, 
0071    За се узе хиљаду катана, 
0072    И прида се тридест барјактара, 
0073    Уза сваког води по пешака; 
0074    На татарски ударише табор, 
0075    Сав татарски исекоше табор, 
0076    И Емриза жива ухватише, 
0077    И беле му савезаше руке, 
0078    Однеше га принцип Јевђенији. 
0079    Пита њега принцип-Јевђеније: 
0080    "Кажи право, татарски Емризу, 
0081    "Кажи право, погинути нећеш, 
0082    "Иде л’ отуд млога неверија?" 
0083    А Емриз му поче беседити: 
0084    "Светла круно, принцип-Јевђенија, 
0085    "Већ ја видим да сам погинуо, 
0086    "Док сам ваши руку допануо. 
0087    "Ал’ ја оћу право казивати: 
0088    "Отуд иде млога неверија, 
0089    "Пет стотина хиљада Србаља. 
0090    "Ако богме данас не разбисте, 
0091    "Не разбисте турскога везира, 
0092    "Вас ће турска опколити војска." 
0093    Кад је принцип саслушао речи, 
0094    На шанцу је врата отворио, 
0095    Па из шанца пропусти солдате. 
0096    Паде магла око Београда, 
0097    Принцип враћа Београду војску 
0098    Принцип враћа, а Чупа не враћа, 
0099    Добро их је потерао Чупа. 
0100    Кад се Чупа натраг повратио, 
0101    Мртви леже око друма Турци, 
0102    Леже Турци канда су поспали. 
0103    Освојио принцип-Јевђеније 
0104    Са јунаштва Чупе капетана, 
0105    Са његови бојни витезова. 
0106    Спомиње се јунак по јунаштву, 
0107    Кано добар данак у години. 

Српске епске народне песме